# data[].attributes.attachment_link.readable_text
Pompidou centras, bendradarbiaudamas su MO muziejumi ir Lietuvos sezonu Prancūzijoje, pristato parodą „Lietuvos menas nuo 1960-ųjų iki šių dienų. Istorinė donacija". Parodoje eksponuojami nacionalinės reikšmės tapybos, grafikos, instaliacijos ir video darbai, sukurti skirtingų kartų menininkų.

Pompidou centro kolekciją reikšmingai papildysiantys Lietuvos moderniojo meno kūriniai - MO muziejaus įkūrėjų Danguolės ir Viktoro Butkų donacija. Donaciją sudaro svarbiausi istoriniai Marijos Teresės Rožanskaitės, Kazimieros Zimblytės, Lino Leono Katino, Marijos Švažienės, Vinco Kisarausko kūriniai; Elvyros Kairiūkštytės priešinius Pompidou centrui dovanoja Regina Norvaišienė. Dauguma šių menininkų, kurių novatoriškos meninės praktikos sovietinės okupacijos metais buvo slopinamos, pripažinimo sulaukė tik Lietuvai atgavus nepriklausomybę ar po savo mirties. Vienas ryškiausių to pavyzdžių - Marija Teresė Rožanskaitė (1933-2007), kurios darbai šiuo metu kartu su Pakui Hardware kūryba atstovauja Lietuvai 60-ojoje Venecijos bienalėje.

Sovietinės okupacijos metais patirta izoliacija Lietuvos modernųjį meną Vakarų Europos dailės istorijoje paliko nemaža dalimi nepastebėtą. Nepaisant okupacijos metais patirtos cenzūros ir kitų iššūkių, Lietuvos menininkai sukūrė reikšmingų kūrinių, kuriuose atsiskleidžia unikalios perspektyvos ir inovatyvios idėjos. Šiandien šie meno kūriniai - reikšmingi balsai, įgarsinantys istorines patirtis šių dienų politinės sumaišties, agresijos, populizmo ir naujojo imperializmo kontekste.

Pompidou centras taip pat įsigyja ir parodoje eksponuojamus šiuolaikinių lietuvių menininkų Eglės Rakauskaitės, Anastasijos Sosunovos, Andriaus Arutiuniano, Žilvino Landzbergo ir Pakui Hardware kūrinius. Šie menininkai, pasižymintys savitu kūrybiniu požiūriu, jau pelnė tarptautinį pripažinimą ir toliau neša svarų indėlį į pasaulinę meno sceną.
Parodą finansuoja Lietuvos sezonas Prancūzijoje 2024

# data[].attributes.attachment_link.title
MO Paryžiuje. Lietuvos menas nuo 1960-ųjų iki šių dienų. Istorinė donacija - MO

# data[].attributes.attachment_link.description
MO muziejaus ir Pompidou meno centro Paryžiuje organizuojama Lietuvos meno paroda „Lietuvos menas nuo 1960-ųjų iki šių dienų. Istorinė donacija".

# data[].attributes.attachment_link.title
MO kolekcija. Eglė Rakauskaitė, „Be kaltės kaltiems. Pinklės. Išvarymas iš rojaus“